 جنيوا (ويب ڊيسڪ)صحت جي عالمي اداري ڪورونا وائرس بابت گردش ڪندڙ ڪوڙين افواهن جي روڪ ٿام لاءِ ٽڪ ٽاڪ ايپ استعمال ڪرڻ شروع ڪري ڇڏي. صحت جي عالمي اداري طرفان ٽڪ ٽاڪ تي اپ لوڊ ڪيل پهرين ويڊيو ۾ ڪورونا وائرس جي روڪ ٿام ۽ ڪنٽرول جي ٽيڪنيڪل سربراهه بينيڊيٽا ايليگرينزي چيو ته پنهنجو پاڻ کي ۽ ٻين کي ڪورونا وائرس کان بچائڻ لاءِ اسان بندوبست ڪري سگھون ٿا.  هن ٽڪ ٽاڪ ويڊيو ۾ ڪورونا وائرس لاءِ احتياتي تدبيرن جي حوالي سان وضاحت ڪندي چيو ته ان وائرس کان بچڻ لاءِ هٿ ڌوئڻ، نِڇَ  يا کنگھڻ وقت رومال جو استعمال ڪرڻ ۽ هڪ بئي سان هٿ نه ملائڻ مددگار ثابت ٿي سگھي ٿو. خيال رهي ته ڪورونا وائرس بابت مختلف سوشل ميڊيا پليٽ فارمز تي جعلي ڄاڻ گردش ڪرڻ جو سلسلو جاري آهي ۽ ان ڏس ۾ صحت جي عالمي اداري به ٽڪ ٽاڪ جهڙي پليٽ فارم جو استعمال ڪندي آگاهي ڦهلائڻ ۾ سرگرم آهي.  